ET Euroopa Liidu Teataja L 96/1

KOMISJONI MÄÄRUS (EL) 2017/626,

31. märts 2017,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate atseetamipriidi, tsüantraniliprooli, tsüpermetriini, tsüprodiniili, difenokonasooli, etefooni, fluopüraami, flutriafooli, fluksapüroksaadi, imasapiki, imasapüüri, lambda-tsühalotriini, mesotriooni, profenofossi, propikonasooli, pürimetaniili, spirotetramaadi, tebukonasooli, triasofossi ja trifloksüstrobiini jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,

ning arvestades järgmist:

(1) Codex alimentarius'e komisjon võttis 11. juulil 2015 vastu Codex'i jääkide piirnormid mesotriooni jaoks (2). Codex alimentarius'e komisjon võttis 1. juulil 2016 vastu abamektiini, atseetamipriidi, atsetokloori, klorotaloniili, tsüantraniliprooli, tsüpermetriini, tsüprodiniili, difenokonasooli, etefooni, flonikamiidi, fluopüraami, flutriafooli, fluksapüroksaadi, imasapiki, imasapüüri, lambda-tsühalotriini, lufenurooni, profenofossi, propikonasooli, pürimetaniili, kvinkloraagi, spirotetramaadi, tebukonasooli, triasofossi ja trifloksüstrobiini jääkide piirnormid (3).

(2) Kõnealuste ainete jääkide piirnormid on sätestatud määruses (EÜ) nr 396/2005.

(3) Euroopa Parlamendi ja nõukogu määruse (EÜ) nr 178/2002 (4) artikli 5 lõike 3 kohaselt arvestatakse toidualaste õigusnormide väljatöötamisel või kohandamisel olemasolevaid või peatselt valmivaid rahvusvahelisi standardeid, välja arvatud siis, kui need standardid või nende asjaomased osad oleksid ebatõhusad või sobimatud vahendid toidualaste õigusnormide õiguspäraste eesmärkide täitmiseks või kui arvestamata jätmine on teaduslikult põhjendatud või kui nende kasutamise tulemusena tekiks ühenduses sobivaks määratud tasemest erinev kaitsetase. Sama määruse artikli 13 punkti e kohaselt peab liit edendama rahvusvaheliste tehniliste standardite ja toidualaste õigusnormide kooskõla, tagades samas, et liidus ettenähtud kõrge kaitsetase ei langeks.

(4) Liit esitas Codex'i pestitsiidijääkide komiteele reservatsiooni järgmiste pestitsiidide või toodete kombinatsioonide jaoks kavandatud Codex'i jääkide piirnormide kohta: abamektiin (kõik tooted); atsetokloor (kõik tooted); klorotaloniil (kõik tooted); tsüantraniliprool (piim); etefoon (oder, rukis, nisu); flonikamiid (kõik tooted); flutriafool (kapsasköögiviljad, seller, kõrvitsalised, paprika, õunviljad, loomsed saadused); fluksapüroksaad (seller, marjad ja muud väikesed puuviljad, kapsasköögivili, lehtkapsad, porgand, viliköögivili, kõrvitsalised, küüslauk, sibul, pastinaak, pesasibul); lufenuroon (kõik tooted); mesotrioon (spargel, põõsastaimede marjad, koguviljad, jõhvikad, imetajate söödav rups, munad, imetajate liha, piim, söödav muskushibisk, kodulindude söödav rups, linnuliha, rabarber, suhkruroog); kvinokloraak (kõik tooted) ja tebukonasool (päevalilleseemned).

(5) Seetõttu tuleks atseetamipiriidi, tsüantraniliprooli, tsüpermetriini, tsüprodiniili, difenokonasooli, etefooni, fluopüraami, flutriafooli, fluksapüroksaadi, imasapiki, imasapüüri, lambda-tsühalotriini, mesotriooni, profenofossi, propikonasooli, pürimetaniili, spirotetramaadi, tebukonasooli, triasofossi ja trifloksüstrobiini Codex'i jääkide piirnormid, mida ei ole loetletud põhjenduses 4, lisada määrusesse (EÜ) nr 396/2005 jääkide piirnormidena, välja arvatud juhul, kui neid kohaldatakse selliste toodete suhtes, mida ei ole nimetatud kõnealuse määruse I lisas või juhul, kui need on kehtivatest jääkide piirnormidest väiksemad. Asjaomased Codex'i jääkide piirnormid on liidu tarbijatele ohutud (5).

(6) Seoses kasutusloa menetlusega toimeainet spirotetramaati sisaldava taimekaitsevahendi kasutamiseks hurmaa puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivat jääkide piirnormi.

(7) Määruse (EÜ) nr 396/2005 artikli 6 lõigete 2 ja 4 alusel on esitatud taotlus söödava koorega kõrvitsaliste puhul kasutatava flutriafooli kohta. Taotluse esitaja väitel põhjustab selle aine lubatud kasutamine Ameerika Ühendriikides kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnormi ületaval tasemel, mistõttu on vaja suuremaid jääkide piirnorme, et vältida kaubandustõkete tekkimist nende kultuuride importimisel.

(8) Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.

(9) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige tarbijatele ja, kui see on asjakohane, ka loomadele avalduvat ohtu, ning esitas põhjendatud arvamused jääkide kavandatud piirnormide kohta (6). Toiduohutusamet edastas kõnealused arvamused komisjonile ja liikmesriikidele ning tegi need üldsusele kättesaadavaks.

(10) Kõnealuste taotlustega hõlmatud kasutusalade kohta tegi toiduohutusamet järelduse, et kõik andmenõuded on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldavate toiduainete tarbimisel ega ka asjaomaste kultuuride ja toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(11) Kui võtta aluseks toiduohutusameti põhjendatud arvamused ja arvestada käsitletava küsimuse puhul olulisi tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(12) Määrust (EÜ) nr 396/2005 tuleks seepärast vastavalt muuta.

(13) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 31. märts 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) ftp://ftp.fao.org/codex/reports/reports_2015/REP15_PRe.pdf

ÜRO Toidu- ja Põllumajandusorganisatsiooni ja Maailma Terviseorganisatsiooni ühine toidustandardite programm, Codex alimentarius'e komisjon. III ja IV liide, 38. istung, Genf, Šveits, 6.–11. juuli 2015.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf.

ÜRO Toidu- ja Põllumajandusorganisatsiooni ja Maailma Terviseorganisatsiooni ühine toidustandardite programm, Codex alimentarius'e komisjon. II liide. 39. istung, Rooma, Itaalia, 27. juuni – 1. juuli 2016.

(4) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

(5) „Scientific support for preparing an EU position in the 47th Session of the Codex Committee on Pesticide Residues (CCPR)“ (Teaduslik tugi ELi seisukoha ettevalmistamiseks Codex'i pestitsiidijääkide komitee 47. istungil). EFSA Journal 2015; 13(7):4208 [178 lk].

„Scientific support for preparing an EU position in the 48th Session of the Codex Committee on Pesticide Residues (CCPR)“ (Teaduslik tugi ELi seisukoha ettevalmistamiseks Codexi pestitsiidijääkide komitee 48. istungil). EFSA Journal 2016; 14(8):4571 [166 lk].

(6) Euroopa Toiduohutusameti teaduslike aruannetega saab tutvuda aadressil: http://www.efsa.europa.eu.

„Reasoned opinion on the setting of import tolerance for flutriafol in cucurbits with edible peel“ (Põhjendatud arvamus flutriafooli jääkide piirnormide kehtestamise kohta söödava koorega kõrvitsaliste puhul impordi jaoks), EFSA Journal 2016; 14(9): 4577 [16 lk].

„Reasoned opinion on the modification of the existing maximum residue levels for spirotetramat in various crops“ (Põhjendatud arvamus spirotetramaadi jääkide kehtivate piirnormide muutmise kohta eri kultuuride puhul), EFSA Journal 2016; 14(3): 4429 [34 lk].